വെട്ടിയ തോട് പാലം യാഥാര്ത്ഥ്യത്തിലേക്ക് ശാസ്താംകോട്ട: വര്ഷങ്ങളുടെ കാത്തിരിപ്പിനൊടുവില് വെട്ടിയ തോട് പാലം യാഥാര്ത്ഥ്യത്തിലേക്ക്. നവംബര് 11 ന് മന്ത്രി മുഹമ്മദ് റിയാസ് പാലത്തിന്റെ നിര്മ്മാണോദ്ഘാടനം നിര്വഹിക്കും. കാലപ്പഴക്കത്തില് അപകടാവസ്ഥയിലായ പടിഞ്ഞാറെ കല്ലട ,കോതപുരം വെട്ടിയ തോട് പാലം പുതുക്കി പണിയണമെന്ന വര്ഷങ്ങളായുള്ള നാട്ടുകാരുടെ ആവശ്യമാണ് യാഥാര്ത്ഥ്യമാകുന്നത്. പാലത്തിന്റെ കോണ്ക്രീറ്റുകള് അടര്ന്നു പോയി കമ്ബികള് തെളിഞ്ഞു കാണുന്ന അവസ്ഥയിലാണ് നിലവില് വെട്ടിയ തോട് പാലം. പാലത്തിന്റെ കൈവരികള് തകര്ന്നതോടെ താത്ക്കാലികമായി സ്ഥാപിച്ച ഇരുമ്ബു വേലികളും അപകടാവസ്ഥയിലായി. ചെങ്കുത്തായ ഇറക്കത്ത് വളവില് വീതി കുറഞ്ഞ പാലത്തിലൂടെ യാത്ര നാട്ടുകാര്ക്ക് എന്നും ഭീതിയാണ്. 16 മാസത്തിനുള്ളില് സ്കൂള് ബസ് ഉള്പ്പടെയുള്ള നിരവധി വാഹനങ്ങള് ദിവസേന കടന്നു പോകുന്ന പാലം പൊളിച്ചു പണിയാന് നിരവധി തവണ ശ്രമിച്ചെങ്കിലും സ്ഥലം ഏറ്റെടുക്കുന്ന സംബന്ധിച്ചുണ്ടായ തര്ക്കം പാലം പണിക്ക് അനിശ്ചിതത്തിലാക്കി. കോവൂര് കുഞ്ഞുമോന് എം. എല് .എ നടത്തിയ ഇടപെടലിലൂടെ സ്ഥലം വിട്ടു നല്കുവാന് 12 വ്യക്തികള് കരാര് ഒപ്പിട്ടു. പാല നിര്മ്മാണത്തിന് 3.27 കോടി രൂപയും സ്ഥലം ഏറ്റെടുക്കുന്നതിനും മറ്റുമായി 2.16 കോടി രൂപയും അനുവദിച്ചു. ടെണ്ടര് നടപടികള് കഴിഞ്ഞ മാര്ച്ചില് പൂര്ത്തീകരിച്ചു. പാലം നിര്മ്മിക്കുന്നതിനായി 16 മാസ കാലയളവാണ് അനുവദിച്ചിട്ടുള്ളത്.